庭松
作者：白居易
朝代：唐

paragraphs: 堂下何所有，十松當我階。
亂立無行次，高下亦不齊。
高者三丈長，下者十尺低。
有如野生物，不知何人栽。
接以青瓦屋，承之白沙臺。
朝昏有風月，燥濕無塵泥。
疎韻秋槭槭，涼陰夏淒淒。
春深微雨夕，滿葉珠蓑蓑。
歲暮大雪天，壓枝玉皚皚。
四時各有趣，萬木非其儕。
去年買此宅，多爲人所咍。
一家二十口，移轉就松來。
移來有何得，但得煩襟開。
即此是益友，豈必交賢才。
顧我猶俗士，冠帶走塵埃。
未稱爲松主，時時一媿懷。